b'\n_START_ARTICLE_\nSamt\xc3\xb6k frj\xc3\xa1lslyndra og vinstri manna\n_START_PARAGRAPH_\nSamt\xc3\xb6k frj\xc3\xa1lslyndra og vinstri manna (Liberal-venstre samling) var et politisk parti p\xc3\xa5 Island, etablert i 1969, etter br\xc3\xa5k i det sosialdemokratiske Al\xc3\xbe\xc3\xbd\xc3\xb0uflokkurinn og i det mer venstreorienterte Al\xc3\xbe\xc3\xbd\xc3\xb0ubandalagi\xc3\xb0 da sistnevnte gikk fra \xc3\xa5 v\xc3\xa6re en valgallianse til \xc3\xa5 bli et politisk parti._NEWLINE_Partiet ble etablert av Hannibal Valdimarsson som ogs\xc3\xa5 hadde v\xc3\xa6rt Al\xc3\xbe\xc3\xbd\xc3\xb0ubandalagi\xc3\xb0 (Folkealliansen) sin f\xc3\xb8rste leder. I tillegg til Valdimarsson var Bj\xc3\xb6rn J\xc3\xb3nsson en av partiets sentrale skikkelser. Blant \xc3\xa5rsakene til det nye partiet var at de to mente de etablerte venstrepartiene var blitt for venstrevridde._NEWLINE_Partiet fikk 8,9 prosent i alltingsvalget 1971, noe som gav fem representanter i Alltinget, og ble samtidig med som st\xc3\xb8tteparti i \xc3\x93lafur J\xc3\xb3hannessons f\xc3\xb8rste regjering i perioden 1971-1974 og fikk to av statsr\xc3\xa5dene. Partiet var motstander av den amerikanske milit\xc3\xa6rbasen p\xc3\xa5 Island._NEWLINE_Landets tidligere president, \xc3\x93lafur Ragnar Gr\xc3\xadmsson var medlem av partiet, sammen med den senere utenriksminister J\xc3\xb3n Baldvin Hannibalsson._NEWLINE_I alltingsvalget 1974 mistet partiet tre av de fem representantene og forsvant i realiteten fra islandsk politikk.'